Na temelju članka 53. i 56. Zakona o proračunu („Narodne novine“ broj 144/2021), članka 34. Zakona o fiskalnoj odgovornosti („Narodne novine“ broj 111/2018), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“ broj 95/19), Odluke o mjerilima i načinu korištenja nenamjenskih donacija proračunskih korisnika Općine Vidovec (KLASA: 402-01/23-01/002, URBROJ: 2186-10-02/1-23-01) i članka 50. Statuta Dječjeg vrtića Škrinjica (KLASA: 011-03/22-01/01, URBROJ: 2186-170-02-22-01), Upravno vijeće Dječjeg vrtića Škrinjica na 38. sjednici održanoj dana 19. lipnja 2023. godine, donosi

**PRAVILNIK**

**O OSTVARIVANJU I KORIŠTENJU NENAMJENSKIH DONACIJA**

**DJEČJEG VRTIĆA ŠKRNJICA**

**1. OPĆE ODREDBE**

**Članak 1.**

Ovim Pravilnikom o ostvarivanju i korištenju nenamjenskih donacija (u daljnjem tekstu: Pravilnik) uređuje se ostvarivanje i način korištenja nenamjenskih donacija Dječjeg vrtića Škrinjica kao proračunskog korisnika (u daljnjem tekstu: Dječji vrtić).

**Članak 2.**

Odredbe ovog Pravilnika ne odnose se na sredstva koja Općina Vidovec doznačuje i osigurava u svom Proračunu za rad i aktivnosti Dječjeg vrtića.

**2. OSTVARIVANJE I KORIŠTENJE NENAMJENSKIH DONACIJA**

**Članak 3.**

  Nenamjenske donacije, u smislu ovoga Pravilnika su, prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez bilo kakve naknade ili protučinidbe, a kojima namjena nije utvrđena.

Primljene donacije mogu biti u novcu ili naravi.

**Članak 4.**

Najava donacije vrši se dopisom na adresu sjedišta ili elektroničkom poštom na službenu e-mail adresu s obrazloženjem o razlogu, vrsti i vrijednosti donacije.

**Članak 5.**

O primanju donacije u vrijednosti manjoj od 5.000,00 eura odluku donosi ravnatelj, o čemu se može sklopiti ugovor o donaciji ako o tome postoji suglasna volja ugovornih strana.

O primanju donacije u vrijednosti od 5.000,00 eura na više odluku donosi Upravno vijeće, o čemu Dječji vrtić s donatorom sklapa ugovor o donaciji.

**Članak 6.**

Nenamjenske donacije mogu se koristiti prema utvrđenim aktivnostima i projektima do visine uplaćenih sredstava za poboljšanje materijalnih i ostalih uvjeta rada Dječjeg vrtića.

**Članak 7.**

Nenamjenske donacije koristit će se u predviđenim rokovima ili u primjerenom roku ovisno o potrebi od dana dobivanja, a u pravilu u tekućoj proračunskoj godini.

**Članak 8.**

Nenamjenske donacije koje se ne iskoriste u tekućoj godini, prenose se u sljedeću proračunsku godinu.

**3. PRAĆENJE NENAMJENSKIH DONACIJA**

**Članak 9.**

Dječji vrtić je dužan na temelju zahtjeva Jedinstvenog upravnog odjela Općine Vidovec podnijeti izvještaj o ostvarenju i načinu raspodjele nenamjenskih donacija.

**4. ZAVRŠNE ODREDBE**

**Članak 10.**

Ovaj Pravilnik stupa na snagu osmi dan od objave na oglasnoj ploči Dječjeg vrtića.

KLASA: 402-08/23-01/02

URBROJ: 2186-170-02-23-2

Vidovec, 19. lipnja 2023.

UPRAVNO VIJEĆE DJEČJEG VRTIĆA ŠKRINJICA

PREDSJEDNICA

Martina Bistrović, dipl.oec

Ovaj Pravilnik o ostvarivanju i korištenju nenamjenskih donacija objavljen je na oglasnim pločama Dječjeg vrtića dana 20.06.2023. godine te stupa na snagu dana 28.06.2023. godine.

RAVNATELJICA

Vida Risek, mag.praesc.educ.